Становище

на доц. д-р Росица Стефанова Градева,

Институт за балканистика с Център по тракология при БАН

за дисертацията за присъждане на образователната и научна степен „доктор” на

Джехад Алмасри,

Задочен докторант към Факултета за класически и нови филологии, СУ „Св. Климент Охридски

на тема: *Intellectual and Religious Elites in the Levant and Their Attitudes towards the Policies of the Ayyubid Dynasty in the Period 1174-1250 AD*

Дисертационният труд на Джехад Алмасри е посветен на ролята на *улема*та в Шам, т.нар. Голяма Сирия, при управлението на Аюбидите (1174-1250) и позициите на представителите ѝ по въпросите, които са на дневен ред през мюсюлманското общество в този период. Наред с вътрешните за него и за мюсюлманските държавни образования в региона политически, административни, военни, културни, социални, икономически, религиозни проблеми, значителна част от тях са допълнително усложнени от кръстоносните походи и държавите на кръстоносците в региона. Авторът посочва като основна своя цел обективната реконструкция на епохата и по специално на ролята на „интелектуалните и религиозни елити“ през този ключов за мюсюлманския свят, а донякъде и за Европа, период. Това е мащабно и амбициозно начинание, както по обхвата на набелязаните цели, така и на източниците, на които се основава изследването. Темата е благодатна отправна точка за изучаване на взаимоотношенията и взаимодействието между интелектуалните и религиозни елити и властта/владетеля в мюсюлманската държавност. Състоянието на проучванията по темата и важността на изследваните въпроси напълно оправдават избора на тема на дисертационния труд.

Дисертационният труд е структуриран в уводна глава, пет тематични глави и заключение, списък на използваните източници и библиография, списък на съкращения, символи и транслитерация, резюме, общо 444 с.

*Уводната глава* очертава рамката и основната проблематика на труда, обосновава важността на темата, убедително е защитен изборът на проблем, период и регион, върху които е съсредоточено изследването; поставени са основните изследователски въпроси и цели; методологията и ограниченията на проучването. Подробно и критично са представени характеристиките на основните извори за дисертационния труд; направен е преглед на историографията по темата на дисертацията. Избраният от докторанта проблемен подход съответства на спецификата на дисертационната тема. В края на главата подробно е представена структурата на труда.

Специално бих искала да спра на впечатляващия набор от източници, използвани от Дж. Алмасри – арабски (ръкописи, сиджили на шериатския съд в Йерусалим, съчинения по обща ислямска история и анали, истории на Аюбидската династия, биографични сборници, пътеписи и географска литература, истории на отделни градове и пр.) и латински (хроники и итинерариуми), които взаимно се допълват и доизясняват. Критично са използвани изследванията на арабски, западни, турски, ирански и израелски учени, чиято едностранчивост и пристрастност са едно от основанията за избора на тема на труда на Алмасри.

*Първа глава* (67-134) разглежда отношението на интелектуалните и религиозни елити към политическите и управленски проблеми на времето. Основните въпроси, изследвани в тази глава са създаването на *шафиитски медресета* с цел укрепването на официалната държавна доктрина и изместването на Фатимидския шиизъм. Основен инструмент в тази посока са новосъздадените *вакъф*и и политиката на привличане на улема с плащания през тази институция. *Втора глава* (135-208) е посветена на отношението на улемата към военната обстановка и използването на научните и религиозни средища за военна съпротива и мобилизация срещу кръстоносците. Тук са отчетени сътрудничеството на местните християни, най-вече арменци, с кръстоносците и прокарването на идеята за *джихад.* *Вакъф*ите са основно средство за употребата на *суннитски улеми* и *суфии* за мобилизация на населението за отпор срещу кръстоносците. В *Трета глава* (209-280) е разгледан приноса на *факихи*, литератори, поети, историци и други учени в съпротивата срещу кръстоносците и за възраждането на идеята за *джихад* като средство за мобилизация на мюсюлманското население, както и връзката между щедрото отпускане на *вакъф*ски средства за *медресе*та и по-общо за научни средища и разпространението на религиозните науки по време на Аюбидите. *Четвъртата глава* (281-350) отчита спецификите на социалната политика по време на управлението на Аюбидите, които включват промяна в получателите на *вакъф*ски средства – от учените и науката към нуждаещите се от базисна подкрепа и разширяването на предназначението на научните средища по посока подкрепата на бедните. Процесите, разгледани в тази глава, водят автора към заключението за укрепването на принципа на социалната солидарност. Интересни са данните, че независимо от положените усилия за привличане на у*лема*та чрез щедри дарове, не само че не всички са се изкушават от възможностите за по-близко сътрудничество с управленския елит и владетеля, но част от тях открито се обявяват за опозиция на режима и обвиняват най-висшите ѝ представители за социалната несправедливост. Последната *Пета глава* (351-420) е посветена на отношението на религиозните елити спрямо религиозно-доктриналните проблеми като изкореняването на Фатимидското наследство и укрепването на суннизма, подтискането на рационалните науки, свързани с шиизма; засилването на доктриналните основания за учредяване на *вакъф*и и пр. *Заключението* обобщава изводите, до които достига дисертантът в хода на изследването.

Като основни приноси на автора ще посоча анализа на ролята на *вакъфа* като основен компонент в политиката на Аюбидите спрямо *улема*та и *суфии*те, които те разглеждат като важни потенциални съюзници в стремежа им за налагане в и контрол над обществения и политически живот в региона. Последователно и задълбочено са разкрити механизмите, в които религиозните благотворителни фондации се превръщат в политически и икономически инструмент за привличане на учени, които да подкрепят владетелите. Политическата роля на *вакъфа* е последователно разкрита в хода на изложението.

Важно заключение на Дж. Алмасри представлява категоризирането на *улема*та спрямо отношението им към властта. Очертани са три основни групи:

1. Тези, които подкрепят Аюбидското управление - заради приносите на владетелите за издигането на знамето на джихада или поради близостта си до владетелите. И в двата случая те си затварят очите за грешките и дори греховете на управниците.
2. Групата на „неутралните“, които се въздържат от приемане на предложенията за постове и близост с властта, но все пак заемат примирителна позиция спрямо владетелите и се стремят да постигнат по-голяма социална справедливост.
3. И т.нар. „непокорни“, които настройват и мобилизират общественото мнение срещу действията на Аюбидите и техните приближени, без обаче това да прерастне в някаква сериозна заплаха за режима, не на последно място заради легитимиращата сила на призива към *джихад*. Така всеки, който се противопоставя на политиките на владетелите лесно може да бъде обвинен в отклонение от вярата.

Много важно е заключението за преплитането на *власт*, *вакъф*и, *джихад* и *улема*.

Достойнство на труда е детайлната и задълбочена аргументация, стремежът за търсене на научната истина и коректно отношение към източниците, за балансирано, безпристрастно и дистанцирано оценяване на историческите герои и техните действия.

С оглед бъдеща работа по публикуване на дисертацията или части от нея бих препоръчала изчистване на многобройни повторения и стягане на изложението. Езикът на места има нужда от изглаждане и коригиране.

В заключение: Авторът е изпълнил поставените научни цели и задачи, изследователският подход, научният анализ и изводите са добре обосновани, езикът е научен. Дисертационният труд *Intellectual and Religious Elites in the Levant and Their Attitudes towards the Policies of the Ayyubid Dynasty in the Period 1174-1250 AD* и другите публикации на докторанта (отпечатани три статии и един доклад на международна конференция) свидетелстват, че докторант Джехад Алмасри притежава задълбочени познания в своята специалност и способност за самостоятелни научни изяви. Авторефератът отразява съдържанието, главните идеи и основните изводи на дисертацията.

Всичко това ми дава основание да гласувам с ДА и да предложа на Научното жури да гласуват също в полза на присъждане на научната и образователна степен „доктор” на Джехад Алмасри.

11. 11. 2021 г.

Гр. София доц. д-р Росица Градева